'Niemand se geskiedenis moet afgebreek word nie' | News24
'Niemand se geskiedenis moet afgebreek word nie'
Opgerig ná die oorlog tussen Boer en Brit, verlede Donderdag verskroei deur die EFF en Maandag skoongeskrop deur die ANC.
Die soldate-standbeeld op Uitenhage Markplein het sedert sy oprigting in 1904 nog nie soveel opslae gemaak as die afgelope paar dae nie.
Christian Martin, ANC-LPW, het Maandag met skroplap in die hand die roet van die standbeeld help weg was. Hy het gesê geskiedenis vertel van waar 'n mens kom en wat gebeur het.
"Daarom het ons besluit om die standbeeld skoon te maak. Die ANC moet die leiding neem as die regerende party om te verseker dat elke kultuur se geskiedenis bewaar bly.
"Foute van die verlede moet jou lewe verander om te voorkom dat dit weer gebeur. Niemand se geskiedenis moet afgebreek word om 'n ander s'n te bevoordeel nie."
Martin het verlede Dinsdag 'n oproep gedoen dat die standbeeld van Koningin Victoria voor die Baaise hoofbiblioteek vir een van die Khoisan-leier David Stuurman moet plek maak.
Maandag het hy gesê mense wat apartheid en koloniale standbeelde wil beskadig moet liewer 'n bydrae lewer tot die geskiedenis as om af te breek en te vernietig.
"Ons vier vanjaar die 60ste jaar van die Vryheidsmanifes wat duidelik beskryf Suid-Afrika behoort aan almal wat daarin woon, wit, swart of bruin, ons almal hoort hier.
Gert Steenkamp, opperhoof van die Khoisan, het blare van plante gebrand wat as reiniging moes dien vir die skade wat aan die soldate-standbeeld aangerig is.
Twee jong seuns, Michael en Zander Kilian, het met die skoonmaakproses gehelp. Volgens hul pa, Pieter, was hy en sy seuns op pad om te gaan bal skop toe hulle met die verbygaan die skoonmaakproses opgemerk het.
"Die seuns het dadelik gesê hulle wil gaan help, want hulle glo dis die regte ding om te doen," het Kilian gesê.
Ondanks die EFF se aanspraak dat hy agter die brand van die beeld sit, is niemand nog daarvoor in hegtenis geneem nie